## Ivace+i Internacional acull una missió de professionals internacionals per a assistir al Congrés Iberoamericà d’Arts Escèniques que se celebra a València

*** Gràcies a esta iniciativa, es desplacen a la Comunitat Valenciana professionals procedents de l’Argentina, Itàlia, Bèlgica, Xile, Mèxic, Costa Rica, l’Uruguai, Bolívia i Alemanya
* Sis d’estos professionals són programadors de dansa i integren una missió organitzada en col·laboració amb l’Associació Valenciana d’Empreses de Dansa (AVED)**

Ivace+i Internacional, dependent de la Conselleria d’Innovació, Indústria, Comerç i Turisme que dirigix Marián Cano, col·labora, un any més, amb Puente, Congrés Iberoamericà d’Arts Escèniques, que se celebra del 25 al 29 de novembre, amb una missió de professionals internacionals.

La directora general de Mamprenedoria i Internacionalització, Ester Olivas, ha assenyalat que esta acció s’emmarca en l’aposta de la Conselleria d’Indústria per impulsar la internacionalització dels sectors culturals i creatius de la Comunitat Valenciana.

La internacionalització és una “verdadera oportunitat per a donar a conéixer la qualitat de les nostres creacions i per a proporcionar a les empreses i companyies d’estos sectors noves oportunitats de negoci” a través de la generació de contactes amb rellevants professionals internacionals.

Esta setmana —ha indicat Olivas— se celebra a València Puente, el Congrés Iberoamericà d’Arts Escèniques, de la mà d’Inestable i amb el suport de l’Institut Valencià de Cultura (IVC) entre altres entitats. “Des d’Ivace+i Internacional, hem organitzat una missió integrada per convidats internacionals que coneixeran l’oferta de les companyies valencianes durant la celebració d’este congrés”, ha explicat.

Ester Olivas ha participat, este dimarts, en la inauguració del Congrés i ha donat la benvinguda als convidats internacionals, professionals especialitzats en diverses disciplines de les arts escèniques que han viatjat a València des de l’Argentina, Bèlgica, Xile, Mèxic, Costa Rica, l’Uruguai, Bolívia, Alemanya i Itàlia.

Sis d’estos vint professionals són programadors de dansa, que visiten el Congrés de la mà d’Ivace+i Internacional i l’Associació Valenciana d’Empreses de Dansa, AVED. Les companyies i els programadors internacionals compartiran els seus projectes en presentacions breus amb la finalitat de facilitar possibles col·laboracions.

“Creiem en el valor transformador de les arts i en la seua capacitat per a generar diàleg”, desenrotllament i noves oportunitats de cooperació —ha afegit—, i, per això, “renovem la nostra col·laboració amb este congrés consolidat com una plataforma de referència” per a projectar a l’exterior la riquesa i vitalitat de la nostra oferta cultural.

El congrés Puente es definix com un projecte iberoamericà que perseguix crear un pont sòlid de flux de pensaments, residències, mobilitat, mediació i models de gestió en l’àmbit de les arts escèniques. Durant els dies de celebració es crearà sinergia i relacions entre centres de creació de tota Iberoamèrica mitjançant taules redones, ponències, tallers, presentacions escèniques i altres activitats.

Fecha: 25/11/2025